
Text rozhodnutia
Súd: Krajský súd Trnava Spisová značka: 14S/42/2014 Identifikačné číslo súdneho spisu: 2014200214 Dátum vydania rozhodnutia: 12. 02. 2015 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2015:2014200214.1 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedu senátu JUDr. Pavla Lacza a členov senátu JUDr. Kataríny Benczovej a JUDr. Ľubomíra Bundzela v právnej veci žalobcu: TT-KOMFORT s.r.o., so sídlom Františkánska 16, 917 32 Trnava, IČO: 36 277 215, právne zast.: JUDr. Ružena Bubenčíková, advokátka so sídlom Kollárova 8, 917 02 Trnava, proti žalovanému: Slovenská obchodná inšpekcia, Ústredný inšpektorát Slovenskej obchodnej inšpekcie, so sídlom Prievozská 32, p.p.29, 927 99 Bratislava, o návrhu na preskúmanie zákonnosti rozhodnutia žalovaného číslo SK/0264/99/2013 zo dňa 18.10.2013 takto r o z h o d o l : Súd žalobu z a m i e t a. Žalobcovi súd nárok na náhradu trov konania nepriznáva. o d ô v o d n e n i e : Žalobou podanou dňa 23.12.2013 na Krajskom súde v Bratislave a tunajšiemu súdu postúpenou dňa 20.3.2014 sa žalobca prostredníctvom svojej právnej zástupkyne domáhal zrušenia rozhodnutia žalovaného číslo SK/0264/99/2013 zo dňa 18.10.2013, ktorým tento zamietol odvolanie a zmenil prvostupňové rozhodnutie Slovenskej obchodnej inšpekcie - Inšpektorátu SOI so sídlom v Trnave pre Trnavský kraj Trnava č.P/581/2/2012 zo dňa 22.2.2013, ktorým tento prvostupňový správny orgán uložil žalobcovi pokutu vo výške 500,- Eur za porušenie práva spotrebiteľa v súvislosti s upieraním práva spotrebiteľa podľa § 3 ods.1 zák.č.250/2007 Z.z. o ochrane spotrebiteľa. Okrem zmeny výroku a doplnenia odôvodnenia žalovaný zmenil aj výšku uloženej pokuty na 450,- Eur. V žalobe žalobca namietal, že rozhodnutie žalovaného považuje za nezákonné, pretože podľa jeho názoru nedošlo zo strany žalobcu k porušeniu ust. § 3 ods. 1 v spojení s ust. § 4 ods. 2 písm. b) zák.č.250/2007 Z.z.. Žalobca uviedol, že je pravdou, že vypracoval návrh dohody o spôsobe vybavenia reklamácie medzi spoločnosťou TT-KOMFORT, s.r.o. Trnava a spotrebiteľom, avšak odmieta skutočnosť, že by formulácia článku III. bod 4 dohody upierala spotrebiteľovi resp. bránila mu uplatniť právo na podanie podnetu alebo sťažnosti. Ďalej namietala, že zák.č.372/1990 Zb. o priestupkoch nepozná pojem pokusu o priestupok, pozná len pojem priestupok, čo znamená, že keďže nedošlo k uzavretiu dohody medzi žalobcom a spotrebiteľom, nebolo možné klasifikovať konanie žalobcu ako priestupok. Žalovaný vo svojom vyjadrení zo dňa 2.6.2014 uviedol, že inšpektori Slovenskej obchodnej inšpekcie vykonali u žalobcu kontrolu za účelom prešetrenia opodstatnenosti podnetu, pričom kontrolóri zistili, že žalobca ako správca bytov a nebytových priestorov bytového domu I. XX, E., vyzval spotrebiteľa v súvislosti s jeho reklamáciou zo dňa 29.6.2011 zameranou na vyúčtovanie nákladov spojených s užívaním bytu za rok 2010, aby sa dostavil do sídla žalobcu, kde mu následne predložili dohodu o spôsobe vybavenia reklamácie sp. zn. R 86/2011 zo dňa 20.7.2011, kde v článku III., bod 4 bolo uvedené: „vlastník vyhlasuje, že v prípade predmetného ročného vyúčtovania za rok 2010 nebude podávať podnety a sťažnosti na kontrolné orgány, nakoľko si je vedomý, že v prípade oprávneného vyúčtovania bude znášať všetky náklady spojené s jeho vypracovaním“. Podľa názoru žalovaného je dohoda v tejto časti nezákonná z dôvodu, že upiera spotrebiteľovi právo podávať podnety a sťažnosti, reklamácie. Preto toto konanie žalobcu bolo posudzované v intenciách zákona o ochrane spotrebiteľa a klasifikované ako iný správny delikt a nie ako priestupok. Z prvostupňového rozhodnutia Slovenskej obchodnej inšpekcie - Inšpektorátu so sídlom v Trnave pre Trnavský kraj Trnava č.P/581/2/2012 zo dňa 22.2.2013, súd zistil, že prvostupňový správny orgán uložil žalobcovi pokutu vo výške 500,- Eur pre porušenie zákazu upierať práva spotrebiteľa podľa § 3 ods. 1 (každý spotrebiteľ má právo na uplatnenie reklamácie, podávanie podnetov a sťažností orgánom dozoru a kontroly) v zmysle § 4 ods. 2 písm. b) zák.č.250/2007 Z.z. o ochrane spotrebiteľa a o zmene zákona SNR č.372/1990 Zb. o priestupkoch v znení neskorších predpisov, nakoľko pri kontrole vykonanej v dňoch 6.11.2012 a 30.11.2012 bolo u žalobcu ako správcu bytov zistené, že predložil spotrebiteľovi k podpisu dohodu o spôsobe vybavenia reklamácie, v ktorej bolo uvedené: „vlastník vyhlasuje, že v prípade predmetného ročného vyúčtovania za rok 2010 nebude podávať podnety a sťažnosti na kontrolné orgány, nakoľko si je vedomý, že v prípade oprávneného vyúčtovania bude znášať všetky náklady spojené s jeho vypracovaním“. Proti tomuto rozhodnutiu podal žalobca dňa 13.3.2013 odvolanie, v ktorom uviedol, že bolo nesporné a preukázateľné, že medzi žalobcom a spotrebiteľom nebola uzatvorená žiadna dohoda, ktorá by spotrebiteľovi upierala právo na podávanie podnetov a sťažností, pričom samotný obsah návrhu dohody je v danom prípade bezvýznamný pre obe strany. Žalovaný ako druhostupňový správny orgán napadnutým rozhodnutím číslo SK/0264/99/2013 zo dňa 18.10.2013 zamietol odvolanie žalobcu a napadnuté rozhodnutie zmenil vo výroku a príslušnej časti odôvodnenia, keď poukázal na to, že prvostupňový správny orgán skonštatoval, že účastník konania tým, že v dohode o spôsobe vybavenia reklamácie uviedol: „vlastník vyhlasuje, že v prípade predmetného ročného vyúčtovania za rok 2010 nebude podávať podnety a sťažnosti na kontrolné orgány, nakoľko si je vedomý, že v prípade oprávneného vyúčtovania bude znášať všetky náklady spojené s jeho vypracovaním“, upieral spotrebiteľovi aj právo na uplatnenie reklamácie. Žalovaný ako druhostupňový správny orgán nezdieľal tento názor (keďže predmetná dohoda predstavovala predložený spôsob riešenia spotrebiteľom uplatnenej reklamácie) a mal za to, že uvedeným bolo spotrebiteľovi upierané právo na podávanie sťažností a podnetov orgánom dozoru a kontroly. Preto v tejto časti odvolací správny orgán zmenil výrok aj odôvodnenie prvostupňového rozhodnutia, pristúpil k zníženiu pokuty, pričom uvedená zmena nemala vplyv na zistený skutkový stav. Krajský súd predmetnú vec prejednal bez nariadenia pojednávania v zmysle § 250f ods. 1 O.s.p., pričom zistil, že žaloba je nedôvodná a preto ju v celom rozsahu zamietol. Podľa § 244 ods. 1,2,3 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie a postup správneho orgánu"). Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 247 ods. 1, 2 a 3 O. s. p. podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Predmetom preskúmania môže byť za podmienok ustanovených v odsekoch 1 a 2 aj rozhodnutie, proti ktorému zákon nepripúšťa opravný prostriedok, ak sa stalo právoplatným. Podľa § 3 ods. 1 zák.č.250/2007 Z.z. o ochrane spotrebiteľa a o zmene zákona o priestupkoch (1) Každý spotrebiteľ má právo na výrobky a služby v bežnej kvalite, uplatnenie reklamácie, náhradu škody, vzdelávanie, informácie, ochranu svojho zdravia, bezpečnosti a ekonomických záujmov a na podávanie podnetov a sťažností orgánom dozoru a kontroly 8) (ďalej len "orgán dozoru") a obci pri porušení zákonom priznaných práv spotrebiteľa. Podľa § 4 ods. 2 písm. b) zák.č.250/2007 Z.z. o ochrane spotrebiteľa a o zmene zákona o priestupkoch (2) Predávajúci nesmie spotrebiteľovi b) upierať práva podľa § 3. Zo spisového materiálu súd zistil, že pracovníci Slovenskej obchodnej inšpekcie, Inšpektorátu Slovenskej obchodnej inšpekcie so sídlom v Trnave vykonali na základe spotrebiteľského podnetu č.748/2012 kontrolu u žalobcu zameranú na dodržiavanie zák.č.250/2007 Z.z., pričom vykonanou kontrolou zistili, že žalobca ako správca bytov predložil spotrebiteľovi Mgr. L. W. PhD, k podpisu dohodu o spôsobe vybavenia reklamácie, ktorá obsahuje v čl. III, bod 4 nasledovný text: „vlastník vyhlasuje, že v prípade predmetného ročného vyúčtovania za rok 2010 nebude podávať podnety a sťažnosti na kontrolné orgány, nakoľko si je vedomý, že v prípade oprávneného vyúčtovania bude znášať všetky náklady spojené s jeho vypracovaním“. Žalovaný kvalifikoval obsah tohto článku ako nezákonný, v rozpore s § 3 ods. 1 v spojení s § 4 ods. 2 písm. b) zák.č.250/2007 Z.z. z dôvodu, že týmto ustanovením žalobca uprel právo spotrebiteľovi na podávanie sťažností a podnetov orgánom dozoru a kontroly, pričom toto jeho konanie kvalifikovali ako iný správny delikt, za ktorý bola žalobcovi uložená pokuta vo výške 450,- Eur. Krajský súd sa v plnej miere stotožňuje s dôvodmi, ktoré uviedol žalovaný vo svojom odôvodnení, pretože predložením dohody žalobcom by došlo zo strany žalobcu k nezákonnému postupu v súvislosti s odňatím práva spotrebiteľa akýmkoľvek spôsobom brániť sa proti rozhodnutiu žalobcu v súvislosti s vybavením jeho reklamácie. V danom smere nie je dôležité či skutočne k uzavretiu dohody došlo, dôležitá je skutočnosť, že žalobca takúto dohodu spotrebiteľovi predložil a len z dôvodu odmietnutia podpisu zo strany spotrebiteľa k uzavretiu takejto dohody nedošlo. Podľa názoru súdu dohoda, ktorou sa niekto vzdáva práv, ktoré môžu vzniknúť až v budúcnosti je neplatná. Táto dohoda okrem toho že odporuje zákonu o ochrane spotrebiteľa, znemožňuje oprávnenej osobe, aby mohla posúdiť obsah následkov spôsobených tým, že sa vzdala svojho práva ktoré ešte nevzniklo. Pokiaľ ide o námietku žalobcu, že nakoľko nedošlo k uzatvoreniu dohody, nedošlo ani k naplneniu skutkovej podstaty priestupku, súd sa stotožňuje s argumentáciou žalovaného uvedenú vo svojom vyjadrení, podľa ktorého konanie žalobcu bolo posudzované v intenciách zákona o ochrane spotrebiteľa ako iný správny delikt a nie ako priestupok. K naplneniu skutkovej podstaty správneho deliktu u žalobcu došlo okamihom jej predloženia spotrebiteľovi, čo nie je z hľadiska dôkaznej situácie sporné, keďže samotné predloženie uvedenej dohody spotrebiteľovi žalobca nerozporuje. Vzhľadom na hore uvedené skutočnosti súd rozhodol tak, ako je uvedené vo výrokovej časti tohto rozsudku. O náhrade trov konania súd rozhodol v zmysle ust. § 250k ods. 1 O.s.p., keď procesne neúspešnému žalobcovi nárok na náhradu trov konania nepriznal. Toto rozhodnutie senát Krajského súdu v Trnave prijal pomerom hlasov 3:0 (§ 3 ods.9 zák. č. 757/2004 Z.z. v znení zákona č. 33/2011 Z.z.). Poučenie: Proti tomuto rozhodnutiu je možné podať odvolanie do 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach ( § 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2015:2014200214.1 (dáta aktuálne k 6. 11. 2026). Záväzné je znenie zverejnené súdom.




